text: 52 millioner kroner på vej til 18 institutioner med udsatte børn
  28 juni 2018 kl. 07.04
  18 institutioner i syv lokale kommuner får 52 millioner kroner til ekstra indsats for udsatte børn.
  
  Mai Mercado, socialminister, (K): "Fordelingen er sket på baggrund af konkrete ansøgninger fra de enkelte kommuner - og vi har ikke skelet til de geografiske forhold. "
  Flere pædagoger i vuggestuen og børnehaven skal sikre, at udsatte børn ikke får sociale, personlige og læringsmæssige problemer resten livet.
  Det mener regeringen og socialminister Mai Mercado, (K), som nu har fordelt ekstra penge til 100 udvalgte institutioner landet over.
  - Fordelingen er sket på baggrund af konkrete ansøgninger fra de enkelte kommuner - og vi har ikke skelet til de geografiske forhold, siger socialminister Mai Mercado, (K), til TV SYD.
  Kolding Kommune har fået 13 millioner til fire institutioner.
  - De penge kan man jo ikke blive andet end glad for. Det er vigtigt, vi får støttet de udsatte børn og børn med særlige udfordringer. Daginstitutionerne er jo frontløbere, når det gælder om at give de udsatte børn en god start i livet, siger Karina Lorentzen, (SF), formand for social- og sundhedsudvalget i Kolding Kommune.
  I TV SYDs område har 18 institutioner i syv kommuner fået tilsammen 52 millioner kroner:
  Esbjerg 2 5.932.064 
      
      
            Fredericia 3 9.037.127 
            Haderslev 2 8.317.402 
            Kolding 4 13.069.079 
            Sønderborg 1 2.687.967 
            Vejle 4 8.434.655 
            Aabenraa 2 4.310.015
  
  Pulje til flere pædagoger
  Med puljen tildeles midler til at ansætte flere uddannede pædagoger i 100 daginstitutioner med mange børn i udsatte positioner.For at komme i betragtning skal daginstitutionen leve op til et krav om minimum 25 pct. børn, hvis forældre får a) mindst 80 pct. økonomisk fripladstilskud efter dagtilbudslovens § 43, stk. 1, nr. 2 og/eller b) en andel af socialpædagogisk fripladstilskud efter dagtilbudslovens § 43, stk. 1, nr. 4.Hvis flere end 100 ansøgende institutioner lever op til dette krav, vægter andelen af børn, hvis forældre får a) mindst 80 pct. økonomisk fripladstilskud og/eller b) en andel af socialpædagogisk fripladstilskud højest. Såvel kommunale som selvejende, privatinstitutioner, puljeordninger og udliciterede institutioner, som lever op til puljens kriterier, er i puljens målgruppe.Kommunerne søger på vegne af alle institutioner uanset ejerform.
  
  